Nóg ŉ gru-moord in PampierstadWaarskuwing: Die berig bevat grafiese besonderhede en kan sensitiewe lesers ontstel. Argieffoto ŉ 16-jarige seun het Woensdag in absentia in die Pampierstad-landdroshof verskyn in verband met die gru-moord op ŉ 17-jarige seun. Volgens Mojalefa Senokoatsane, woordvoerder van die Nasionale Vervolgingsgesag, is die hofverskyning in absentia gehou aangesien die seun in ŉ hospitaal opgeneem is vir mediese evaluering. Die 16-jarige is in hegtenis geneem nadat ŉ onthoofde lyk in ŉ sloot gevind is. Die kop van die slagoffer is later in ŉ familielid van die beskuldigde se sinkhuis gevind. Die saak teen die beskuldigde is tot 21 September uitgestel vir verdere ondersoek. Die staat sal borgtog teenstaan weens die ernstige aard van die oortreding. Die beskuldigde sal nadat hy ontslaan is in die jeugafdeling van die Kimberley-gevangenis aangehou word. Die jongste moord volg nadat die liggame van Stanley (67) en Elizabeth Segae (57) op 27 Augustus in ŉ veld in Pampierstad gevind is. Hul 19-jarige seun, Tebogo Segae, is in verband met die moorde in hegtenis geneem. Segae is vroeër borgtog geweier en moet weer op 20 Oktober in die hof verskyn. Daar was verskeie wonde aan die Segae-egpaar se liggame en daar word vermoed dat hulle met ŉ voertuig in die veld gesleep is.